**Az Országos Környezetvédelmi Tanács véleménye**

**a „SAJÓKÁPOLNA II” védnevű bányatelek tervezett szén külfejtés**

**Környezeti Hatástanulmány c. dokumentumról**

Sajókápolna Község Önkormányzata a hatályos Településrendezési eszközeinek módosítását határozta el, a meglévő szénbánya bővítése céljából és az ehhez készült környezeti értékelést véleményezésre megküldte az Országos Környezetvédelmi Tanácsnak. A „Környezeti Hatástanulmány” ugyan tételesen nem felel meg az EU 2001 / 42 EIA Directive , valamint az azt magyar jogszabállyal kihirdető 2/2005 (I. 11.) Korm. rendelet 4. sz. melléklete szerint „A környezeti értékelés általános tartalmi követelményei” előírásainak ( fejezeteinek), ám a hatástanulmány alkalmas arra, hogy föltárja, legalábbis bemutassa  a tervezett bányatelek-nyitás és külszíni szénfejtés, továbbá a kibányászott lignit szállításának környezeti,- vízvédelmi,- tágabban a tájhasználatot és a természeti környezetet károsító   hatásait és javaslatokat tesz ezek mérséklésére. A Környezeti Hatástanulmány – saját műfajának megfelelően – a tervezett bánya-bővítés helyi környezeti hatásait elemezi, ám nem vizsgálja annak összefüggéseit,- következményeit más – releváns – stratégiákkal és programokkal, amint azt a hivatkozott – Stratégiai Környezeti Vizsgálatról [ SKV ] – jogszabály előírja. A SKV célja elérésének érdekében és tartalmának megfelelően alkalmasabb és célravezetőbb (lett) volna a bányanyitás,- anyagkitermelés,- szállítás,- enrgia(tartalom)hasznosítás,- rekultiváció teljes életciklus elemzését [LCA] elvégezni.

*Az LCA lehetővé tenné és a részletes elemzés  – föltehetőleg – igazolná azt, hogy a tervezett nyíltszíni bányászat tájromboló jóvá  – teljes mértékben – nem tehető módon káros  következményekkel jár  a (természetes / még természet-közeli) élővilág tekintetében, valamint veszélyezteti a felszíni vizek és a felszínalatti víztestek hasznosíthatóságát, mennyiségi,- minőségi állapotát. A táj- és természeti környezeti rehabilitáció nagy közköltségekkel (!) is csupán részleges lehet. Ezekkel a hátrányokkal állítható szembe / kell szembe állítani a  kitermelt lignit, mint energiahordozó értékesítésének a (Beruházó által vett)  hasznát. A lignit, mint energiahordozó szállításának energia-mérlege – a szállítási módtól és a távolságtól függően – gazdaságilag akár ésszerűtlen is lehet : alig több energiát továbbít, mint amennyit igényel (fogyaszt) és a szállítás költségeire rakódnak még a fuvarozás externális, tehát közköltségei. A lignit energetikai hasznosítása nagy- és szakszerűen  szabályozott tüzelőberendezésekben is káros kibocsátásokkal jár, lakossági fölhasználása pedig egy – közelmúltban publikált, közhiteles  adatokkal elvégzett – átfogó környezetvédelmi- és közegészségügyi  empirikus értékelés eredménye  szerint – országosan – évente tízmilliárdos nagyságrendű anyagi kárt, továbbá tízezreket érintő, jelentős mértékben halálos kimenetelű egészségkárosítási kockázatot okoz.*

*Magyarország érvényben levő környezetpolitikai, ennek részeként, klíma- és energiapolitikai (pl. a Nemzeti Éghajlat Stratégia [NÉS2]) vállalásaival, terveivel (is) ellentétes ez az újabb bányanyitási terv. A bányanyitási trend társadalmi,- gazdasági hasznossága is vitatható. A néhány évre tervezett szén/lignit bányák tartós munkahelyet nem biztosítanak; a néhány évnyi kitermelés és profitrealizálás után a bányacég elvonul. A növekvő szén-égetés következtében, növekedik az üvegház hatású gáz-kibocsátás, azaz – másfelől – a kibocsátás-csökkentési vállalások alulteljesítésének kockázata. A modern gazdaság trendje az energia-hatékonyság, valamint a megújuló energia-források növekvő mértékű hasznosítása, amelyre való átmenet halasztása gazdaságilag, társadalmilag és környezetileg is komoly hátrányt okoz.*

*Az országos kitekintés után visszatérve a helyi, ill. kistérségi, lokális,- regionális társadalmi,- gazdasági,- környezeti hatások számba-vételére, idézve a tanulmányból: „ A meglévő bánya melletti új bánya a lakosság számára továbbra is kedvezményes áron tudja biztosítani a tüzelt, amely a hátrányos helyzetű térségben sokaknak segítség.”*

*A bányanyitással kapcsolatos következmények, közöttük a légszennyezőanyag terhelés megítélésekor azonban figyelembe kellett volna venni a Sajó-völgyre és környezetére jellemző meteorológiai körülményeket is. Ez a Sajó-völgyet és tágabb környezetét téli, fűtési időszakban uraló légcsendes állapot, amely Sajókápolna térségére is jelentős hatással van. Az anticiklonok idején kialakuló, akár hetekre tartós időjárási helyzet, egyrészt a ködös napok magas számát jelenti a fűtési időszakban, másrészt, a gyenge légmozgás miatt, a Sajó-völgyben és a becsatlakozó mellékvölgyekben a fűtésből, és a közlekedésből eredő szennyezett légréteg (szálló por stb.) korlátozott mértékben tud cserélődni. A magas kéntartalmú, helyi szenek tüzeléséből eredő súlyos légszennyezés negatív környezeti és egészségügyi hatásain túl, a gyenge minőségű, vizes szén égetése következtében tönkremenő vegyes tüzelésű kazánok, továbbá az elszennyezett termőföld és a savas esők károkozásainak – közvetett – költségei jóval meghaladják a remélt előnyöket.*

Összegezve tehát, áttekintve a mellékelt honlapokon található dokumentumokat megállapítható, hogy azok a jogszabályi elvárásoknak megfelelnek, a „Sajókápolna II” Védnevű Bányatelek Tervezett Szén-külfejtés engedélyezésének támogatása – a Környezetvédelmi Hatástanulmány alapján – megfontolandó ugyan, de nem kifogásolható.

**2017. Augusztus 14.**